AFRIKAANSE OPSOMMING: Die werkstuk bied 'n oorsig van akwakultuur in die wêreld, met 'n primêre fokus op die stand van varswater akwakultuur in Sub-Sahara en China. 'n Ontwikkelingsmodel vir geïntegreerde kommersiële boerdery word voorgestel, in die plattelandse dele van KwaZulu-Natal word woorhou. Die model koppel die konsepte van eeue-oue Chinese beginsels van geïntegreerde visboerdery met kommersiële winsgewendheid, binne die sosio-ekonomiese konsep van sub- Sahara Afrika. Die doel van die model is om 'n beduidende rol te speel in die verligting van armoede deur die ontwikkeling van ekonomiese aktiwiteit in plattelandse gebiede d.m.v. omgewings- en ekonomies volhoubare boerderypraktyke. Die projek se mediumtermyndoelwit is om die kritiese produksievolume te bereik wat vertikale integrasie met 'n visbroeiery, 'n voermeule en 'n prosesseringsfasiliteit sal regverdig. Dit saloperasionele kostes verminder en beter beheer verseker oor hierdie basiese insette. Die langtermyndoelwit is om die model uit te brei ten einde 'n bydrae te maak tot globale voedselvoorsiening deur die verspreiding van 'n voedsame, gebalanseerde maaltyd met vis as basis, as hongersnoodverligting in lae inkomste lande met 'n voedseltekort. Die model stel 'n reeks individuele plase voor, elk met 'n produksiekapasiteit van 40 tot 60 ton vis per jaar. Die beskikbare spesies sluit in tilapia, baber, harder, swartbaars en paling. Elke plaas sal bestaan uit agt uitgroeidamme van 'n halwe hektaar elk, 'n totaal van vier hektaar wateroppervlakte, 'n woonhuis en ses hektaar vir gewasse en veë. Die plase is ontwerp ten eide die voedingsryke uitvloeisel van die visdamme te gebruik vir besproeiing van die laerliggende landerye. Deur gebruik te maak van die beginsel van integrasie van 'n vis-, gewas- en vee-boerdery, aan die hand van die Chinese ontwikkelingsmodel oor die afgelope 2,000 jaar, word gepoog om niks te vermors nie. Die afvalproduk van een stelsel word 'n inset in die volgende. Hierdie benadering is uiters koste-effektief en leen homself tot organiese boerdery praktyke wat voldoen aan bewaringsbewuste en volhoubare boerderymetodes. Tweehonderd plaaseenhede sal 'n gesamentlike bydrae van 8,000 tot 12,000 ton per jaar lewer, wat gelykstaande is aan dubbeld die huidige gekombineerde varswater akwakultuurproduksie van al die SADC-Iedelande.